2. ปัจจัยความเสี่ยง

จากสภาพแวดล้อมอุตสาหกรรม ภาวะการแข่งขัน, พฤติกรรมของผู้บริโภค,
การเปิดเสรีทางการค้าและบริการ, การพัฒนาของระบบสารสนเทศ, การดำเนินงาน,
กฎระเบียบและมาตรฐานที่มีการเปลี่ยนแปลงอย่างรวดเร็ว
ซึ่งทำให้ปัจจัยและโอกาสการเกิดความเสี่ยงทั้งภายในและภายนอกของบริษัทมีเพิ่มสูงขึ้น
ทั้งนี้บริษัทให้ความสำคัญด้านการบริหารความเสี่ยงมาโดยตลอด ดังนั้น
เพื่อให้การบริหารจัดการความเสี่ยงของบริษัทมีประสิทธิภาพ ครอบคลุมและมีการติดตามอย่าง
ต่อเนื่อง บริษัทจึงได้จัดตั้งคณะกรรมการความเสี่ยงเมื่อวันที่ 28 กุมภาพันธ์ 2555

ในปีนี้คณะกรรมการบริหารความเสี่ยงได้มีการประชุมทั้งหมด 3 ครั้ง
โดยพิจารณาแจกแจงความเสี่ยงครอบคลุม ทุกหน่วยงานทั้งองค์กร จัดอันดับความเสี่ยง
กำหนดนโยบายและแนวทางการบริหารความเสี่ยง
โดยมอบหมายผู้รับผิดชอบจัดให้มีมาตรการควบคุมและบริหารจัดการความเสี่ยงให้อยู่ในระดับที่ยอมรับได้
เพื่อให้บริษัทสามารถบรรลุเป้าหมายและกลยุทธ์ที่กำหนดไว้
รวมถึงสร้างความเชื่อมั่นให้กับผู้ถือหุ้นและผู้มีส่วนได้เสีย นอกจากนั้น
คณะกรรมการบริหารความเสี่ยง มีหน้าที่ประเมินความเสี่ยงในโครงการสำคัญที่มีงบการลงทุนสูงก่อน
เสนอคณะกรรมการบริษัทพิจารณาสำหรับปัจจัย ความเสี่ยงหลักของบริษัทมีดังต่อไปนี้

2.1 ความเสี่ยงด้านกลยุทธ์

การวางแผนกลยุทธ์เป็นเครื่องมือสำคัญในการกำหนดทิศทางการดำเนินงานเพื่อให้บริษัทสามารถ
ดำเนินการได้สำเร็จตามวัตถุประสงค์และเป้าหมายที่กำหนด
คณะกรรมการบริษัทจึงกำหนดให้มีการจัดทำแผนกลยุทธ์และงบประมาณเพื่อกำหนดยุทธศาสตร์ในการดำเนินธุรกิจทั้งระยะสั้นและระยะยาว
โดยในการดำเนินงานได้มีการวิเคราะห์ปัจจัยที่ส่งผลกระทบต่อการดำเนินธุรกิจอันได้แก่
ปัจจัยภายใน ปัจจัยภายนอก สภาพแวดล้อมทางเศรษฐกิจ ภาวะอุตสาหกรรม และคู่แข่งขัน
รวมทั้งการพิจารณาโอกาสในการขยายธุรกิจในต่างประเทศ
ซึ่งปัจจุบันบริษัทได้จัดตั้งสำนักกลยุทธ์ที่มีหน้าที่ รับผิดชอบโดยตรง

2.2. ความเสี่ยงด้านปฏิบัติการ

ในขบวนการดำเนินการการปฏิบัติงานของแต่ละหน่วยงานในองค์กร ถือเป็นปัจจัยหนึ่งที่สำคัญในการ
ขับเคลื่อนให้บริษัทสามารถบรรลุเป้าหมายและวัตถุประสงค์ที่กำหนดได้
บริษัทมีการขยายธุรกิจมาโดยตลอดทั้งจำนวนสาขา และจุดให้บริการเพิ่มขึ้น
รวมทั้งเสนอผลิตภัณฑ์ใหม่และแตกแขนงธุรกิจ เช่น ร้านอาหารญี่ปุ่นโดยบริษัท มีการจัด
รับพนักงานเพิ่มอย่างต่อเนื่อง
ดังนั้นในการดำเนินงานหากผู้ปฏิบัติงานไม่สามารถปฏิบัติงานได้ตามภารกิจที่กำหนดได้ก็จะ
ส่งผลให้การขับเคลื่อนองค์กรเป็นไปอย่างเชื่องช้า ขาดประสิทธิผล
คณะกรรมการบริษัทและฝ่ายบริหาร ได้ตระหนักถึงปัจจัย ดังกล่าว จึงได้จัดให้มีการฝึกอบรม
เพื่อสร้างการรับรู้และเข้าใจให้แก่พนักงานแต่ละระดับชั้น มีการจัดทำคู่มือ/แนวทางการปฏิบัติงาน
สำหรับกิจกรรมที่สำคัญ มีการแบ่งแยกหน้าที่งานเพื่อให้มีการสอบทานงานระหว่างกัน
มีการรายงานและติดตามอย่างเป็นระบบ
นอกจากนี้บริษัทได้จัดให้มีฝ่ายตรวจสอบภายในเพื่อทำหน้าที่ในการตรวจสอบและติดตาม รวมถึงการ
เสนอแนะเพื่อปรับปรุงระบบงานให้มีความเพียงพอและเหมาะสมตามสภาพแวดล้อมและองค์ประกอบของกิจกรรมควบคุมเป็นสำคัญ

2.3 ความเสี่ยงด้านการเงิน

บริษัทมีการบริหารจัดการด้านการเงิน โดยคำนึงถึงความเสี่ยงด้านสภาพคล่อง (Liquidity
Risk) ด้านคู่ค้า (Credit Risk) และด้านตลาด เช่น ความผันผวนของอัตราแลกเปลี่ยน
(Market Risk) เป็นหลัก ทั้งนี้ บริษัทมีการจัดทำประมาณการทางการเงิน แนวทางการบริหาร
การติดตามและกำหนดมาตรฐานต่าง ๆ เช่น สัดส่วนหนี้สินต่อทุน
ทรัพย์สินระยะสั้นหรือเงินสำรองอย่างชัดเจน เพื่อนำมาใช้ในการบริหารความเสี่ยงทางการเงิน

2.4 ความเสี่ยงด้านระบบเทคโนโลยีสารสนเทศ

บริษัทมีการขยายธุรกิจ อาทิการเพิ่มจำนวนสาขา และจุดให้บริการ
ระบบเทคโนโลยีสารสนเทศจึงมีบทบาทสำคัญในการสนับสนุนการการปฏิบัติงานของหน่วยงานต่างๆ
ในองค์กรให้มีประสิทธิภาพ การเชื่อมต่อระบบงานย่อยต่าง ๆ
ความปลอดภัยของข้อมูลและการเข้าถึงข้อมูลในระบบงาน
การส่งผ่านข้อมูลเพื่อช่วยสนับสนุนในการจัดทำรายงานต่าง ๆ
ให้หัวหน้าฝ่ายงานและผู้บริหารจะเป็นส่วนช่วยให้บริษัทมีการบริหารจัดการข้อมูลที่มีประสิทธิภาพ
บริษัทจึงได้กำหนดให้มีหน่วยงานเทคโนโลยีสารสนเทศเป็นหน่วยงานที่มีหน้าที่รับผิดชอบดูแลระบบงาน
และเสริมสร้างให้องค์กรมีความพร้อมในการรองรับนวัตกรรมใหม่ๆ ทางด้านเทคโนโลยี
มีการกำหนดให้มีการจัดทำแผนแม่บททางด้านเทคโนโลยีสารสนเทศ
เพื่อให้สอดรับกับแผนธุรกิจขององค์กร
มีการจัดทำแผนความมั่นคงปลอดภัยทางด้านเทคโนโลยีสารสนเทศ แผนธุรกิจ ต่อเนื่อง
แผนสำรองฉุกเฉิน เพื่อช่วยในการสนับสนุนงานทางด้านเทคโนโลยีสารสนเทศ
มีการรายงานและติดตามการปฏิบัติตามแผนงานดังกล่าวข้างต้นให้ผู้บริหารรับทราบอย่างสม่ำเสมอ

2.5 ความเสี่ยงด้านภัยพิบัติทางธรรมชาติและการเมือง

บริษัทได้ตระหนักถึงภัยพิบัติทางธรรมชาติที่มีผลต่อการดำเนินธุรกิจปกติของบริษัท เช่น น้ำท่วม
โรคระบาด (เช่น โรคไข้หวัดนก) ความไม่สงบทางการเมือง เป็นต้น
ดังนั้นจึงได้เตรียมแผนการรองรับรวมทั้งการฝึกอบรมพนักงานในการรับมือกับภัยธรรมชาติต่างๆรวมทั้งภัยที่เกิดจากอุบัติเหตุหรือจากการกระทำของมนุษย์
เช่น ไฟไหม้ การประท้วงต่าง ๆ โดยแผนรองรับดังกล่าวได้แบ่งเป็นระยะสั้นแบบเกิดเหตุฉุกเฉิน
(Business Continuity Plan) และแผนระยะปานกลางถึงยาว
เพื่อระงับหรือบรรเทาเหตุการณ์เฉพาะหน้าตามเหตุการณ์นั้น ๆ
และให้มีผลกระทบกับการดำเนินธุรกิจให้น้อยที่สุด และมีมาตรการรองรับหากเหตุการณ์นั้น ๆ
ยังคงอยู่เป็นเวลานาน